text: CATALUNYA OPINA: de març 2008
  Publicat per Jordi Coronas i Martorell a 14:09 Cap comentari:
  Se que no desperta molt d'interès una carta al director sobre les eleccions perquè n'estem saturats i perquè possiblement diré ximpleries, però observo tants articulistes i tertulians que en diuen de tan grosses que se m'ha esvaït la vergonya. Vull refutar alguns grans "llocs comuns" d'aquests dies: 1) "ERC s'ha enfonsat". No, ERC ha fet el segon millor resultat de la seva història a unes generals. Lògicament ha tret menys que a les últimes, quan Aznar feia planter d'independentistes sobrevinguts, però no s'han de posar nerviosos perquè la tendència general, tret de conjunturals oscil·lacions, és ascendent i, amb la idea d'España que es té més enllà de l'Ebre, seguirà havent-hi un futur abonat per a l'independentisme. 2) "ICV-IU ha tingut un gran fracàs". No tant. Pot anar bé el relleu de Llamazares si porta un canvi d'actitud, però més que res IU ha estat víctima altre cop del vot útil i del sistema de recompte. Però difícilment pot desaparèixer una opció política que han votat 950 mil persones. Si IU plegués, immediatament caldria fundar un altre partit que tingués el mateix punt de vista. Per tant, el mal resultat serà un revulsiu que dotarà el país d'una esquerra més exigent socialment i més combativa davant la deriva dretana del PSOE (que augmentarà en coalició amb CiU). IU està cridada a tenir un gran paper en el futur d'aquesta España socialment injusta i desequilibrada. 3) "CiU ha aguantat capitalitzant l'estatut". Fals, CiU va trair Catalunya al acceptar un estatut rebaixat. El que passa és que als votants de dretes de CiU no els és tan senzill de practicar el vot útil amb el PSC per anticatalà i per l'aureola d'esquerres dels dits socialistes. I encerten que el seu vot útil és que CiU sigui forta a Madrid. Tan de bo els votants d'ERC i ICV-EUiA tinguessin semblant saviesa... 4) "ZP ha recollit els fruits de la feina ben feta i el PSC ha capitalitzat el tripartit". Aquest potser sigui l'error més sorprenent: Precisament han guanyat perquè ho ha fet força malament! M'explico: Els partits que són al govern, en la segona legislatura tenen tots els números per treure majoria absoluta perquè, sense gaire desgast, poden publicitar l'obra de govern. Aquest cop, després de començar força bé (retirada de tropes d'Iraq, noces gais i llei de dependència), el govern de ZP s'ha torçat: ha reduït les arques estatals en abaixar els impostos, ha fet polítiques proempresarials i antiobreres, ha augmentat la despesa militar, ha descafeïnat l'estatut català, va deixar morir la negociació amb ETA per por a rebre crítiques del PP, ha invertit en un tren elitista com l'AVE i ha seguit desinvertint en els trens de rodalies, i ha acabat la legislatura amb un perfil més que indefinit. Això ha fet que el PP s'acostés en les enquestes i ha revitalitzat el vot antiPP, motivat per la por i no pas pels mèrits del govern. Si el nostre sistema electoral fos a dues voltes, igualment ZP hauria acabat derrotant Rajoy, però a la primera volta s'hauria visibilitzat el desencant amb els socialistes. Jordi Oriola i Folch